Jizzaxda 14 yashar ukasi operatsiyadan omon chiqmagan aka shifokorni pichoqladi

Joriy yil 29-iyun kuni fuqaro J.Q. Jizzax viloyat bolalar ko‘p tarmoqli tibbiyot markazi xirurgiya bo‘limiga kelib, bo‘lim mudiri T.H. bundan uch kun avval “exinokok” tashxisi bilan operatsiya qilishi natijasida 2005-yilda tug‘ilgan ukasi vafot etganligi sababli oshxona pichog‘i bilan T.H.ning ko‘kragi va qorniga bir necha marta pichoq urib, tan jarohati yetkazadi. Bu haqda Bosh prokuratura matbuot xizmati xabar bermoqda.

Bo‘lim shifokori B.G‘. ularni ajratib qolishi natijasida J.Q. jinoiy maqsadini oxiriga yetkaza olmasdan voqea joyidan qochib ketgan.
Shifokorlar tomonidan o‘z vaqtida ko‘rsatilgan malakali tibbiy yordam natijasida T.H.ning hayoti saqlanib qolindi.
Tezkor-qidiruv tadbirlari natijasida J.Q. Zafarobod tumani, “Uzun” qishlog‘ida ushlanib, oshxona pichog‘i ashyoviy dalil sifatida olingan.
Mazkur holat yuzasidan Jizzax shahar prokuraturasi tomonidan o‘sha kunning o‘zida Jinoyat kodeksining 25, 97-moddasi 1-qismi bilan jinoyat ishi qo‘zg‘atilib, tergov harakatlari o‘tkazilmoqda.
1995-yilda tug‘ilgan J.Q tegishli protsessual tartibda ushlangan.